30.5.2023
SK
Úradný vestník Európskej únie
C 188/77
6. naliehavo vyzýva Európsku chemickú agentúru (ECHA) alebo prípadne iný európsky príslušný orgán, aby vypracovali jednotný prístup k detekcii výrobkov obsahujúcich azbest.
Bolo by žiaduce vytvoriť register výrobkov obsahujúcich azbest s cieľom uľahčiť ich včasnú detekciu členskými štátmi.
Rovnako víta zámer Európskej komisie predložiť legislatívnu iniciatívu týkajúcu sa kontroly, registrácie a monitorovania prítomnosti azbestu, ktorej cieľom je preklenúť priepasť medzi vnútroštátnymi opatreniami v tejto oblasti.
Zavedenie povinnej kontroly a registrácie azbestu v budovách a vypracovanie vnútroštátnych stratégií odstraňovania azbestu by malo viesť k zavedeniu koordinovaného a porovnateľného prístupu v celej EÚ, čím sa vytvorí bezpečnejšie prostredie a dosiahne vyššia úroveň ochrany občanov EÚ.
V smernici by sa mala riešiť aj potreba chrániť pohotovostné služby (vrátane hasičov, polície, lekárov a záchranných pracovníkov) pred rizikami spojenými s vystavením účinkom azbestu vytvorením aktualizovanej a prístupnej databázy, ktorá by obsahovala spoľahlivé údaje o infraštruktúre s potvrdenou alebo pravdepodobnou prítomnosťou azbestu;
7. konštatuje, že ak má byť smernica úspešná, mali by členské štáty a inštitúcie EÚ do všetkých fáz koordinácie a zavádzania tejto revidovanej smernice aktívne zapájať miestne a regionálne samosprávy;
8.
podporuje prijatie spoločného rámca EÚ s cieľom uľahčiť zistenie výskytu a následne aj bezpečné odstránenie azbestu, ktorý sa nachádza vo fonde budov EÚ.
Vyzýva Európsku komisiu a členské štáty, aby vytvorili a presadzovali spoločný, systémový a systematický prístup k riešeniu problému azbestu (od spôsobu inventarizácie cez informačné a osvetové kampane, programy na pomoc obyvateľom, podnikateľom a samosprávam pri odstraňovaní azbestu až po riešenia zamerané na ochranu zdravia a skladovanie azbestu);
9. so znepokojením konštatuje, že niektoré členské štáty umožňujú demontáž azbestových výrobkov ako takých.
Poukazuje na to, že keďže z hľadiska predchádzania rizikám súvisiacim s vystavením účinkom azbestu pri práci je nevyhnutná odborná príprava pracovníkov, sú potrebné európske usmernenia o certifikácii požadovaných zručností, aby sa v celej EÚ zabezpečilo uplatňovanie rovnakých noriem.
Preto naliehavo vyzýva na vypracovanie európskych usmernení o certifikácii zručností, ktoré sa budú vyžadovať od pracovníkov v záujme bezpečného odstránenia komponentov obsahujúcich azbest;
10. vyzýva Európsku komisiu, aby vytvorila mechanizmy na bezpečné urýchlenie odstránenia azbestu, a to prostredníctvom zvyšovania informovanosti, účinnejšej osvety a ochrany pracovníkov a obyvateľov vďaka účinným, atraktívnym a užívateľsky ústretovým osvetovým a informačným programom (určeným aj zamestnancom miestnych a regionálnych orgánov verejnej správy a zdravotníckym pracovníkom);
11. upozorňuje, že pri zelenej transformácii, za ktorú sa všetci zasadzujú, ako aj pri napĺňaní ambície EÚ zvýšiť mieru obnovy budov v rámci vlny obnovy sa môže stať, že sa zvýši aj miera vystavenia účinkom azbestu, najmä v prípade stavebných pracovníkov.
Preto je potrebné zaviesť riešenia, ktoré umožnia účinnejšie monitorovať proces odstraňovania azbestu a vytvoriť osobitný systém starostlivosti a liečby v prípade ochorení súvisiacich s azbestom (pre pracovníkov, ktorí sú alebo v minulosti boli zamestnaní v odvetviach s rizikom vystavenia účinkom azbestu);
12. upozorňuje, že je potrebné iniciovať a finančne podporovať inovačné činnosti centier výskumu a vývoja v záujme bezpečnej likvidácie, uchovávania a skladovania azbestu (napr. v rámci programu Horizont).
Vo väčšine krajín sa na uskladnenie nebezpečného odpadu stále používajú skládky alebo osobitné zariadenia určené na skladovanie azbestového odpadu.
Zvýšenie miery odstraňovania azbestu znamená výrazné zvýšenie potreby skladovacích priestorov pre tento nebezpečný minerál.
Zároveň odporúča vytvoriť sieť miest a regiónov, ktoré čelia tomuto problému a vplyvu azbestu na svojom území.
Zámerom je rozvíjať spoluprácu zahŕňajúcu výmenu postupov a vytváranie partnerstiev, prostredníctvom ktorých sa budú vykonávať spoločné nadnárodné výskumné projekty spolufinancované Európskou úniou;
13. konštatuje, že hlavným dôvodom pomalého odstraňovania azbestu je to, že sa dotuje len demontáž a likvidácia azbestových výrobkov (najmä eternitových striech).
Obyvatelia často nemajú dostatočné finančné zdroje na stavebné materiály a služby súvisiace s výmenou strešných krytín, a preto sa do takýchto investícií nepúšťajú.
Je nevyhnutné zaviesť nové mechanizmy subvencovania a stimuly (daňové úľavy, dotácie atď.);
14. s cieľom chrániť pracovníkov vystavených účinkom azbestu a minimalizovať vplyv azbestu na životné prostredie sa pripája k výzve na vypracovanie európskej stratégie odstraňovania azbestu, ktorá by zabezpečila integrovaný prístup rôznych politík a ktorou by sa vo všetkých členských štátoch zaviedli systémové a účinné riešenia týkajúce sa metód inventarizácie, monitorovania, bezpečnej likvidácie, skladovania a vzdelávania (odbornej prípravy);